Тамчы анализи
Тамчы анализи –  сапаттык химимялык  анализ методу.  Сапаттык анализ негизи болгон аналитикалык реакцияларды чыпкалоочу кагаз же ак жалпак фарфор бетине реагенттерди тамчылатып кошуу менен жүргүзөт. Т. а. көбүнчө түстүү бирикмелер пайда кылуучу реакциялар колдонот. Аны чыпкалоочу кагазда жүргүзүүдө, кагаз капиллярдуулугу жана адсорбциялык касиети пайдаланылат. Реагенттер эритмелери кагазга сиңип, реакцияда пайда болгон түстүү бирикмелер кагаз капиллярлары аркылуу ар башка сорбцияланышына жараша жылып, реакция жүргөн жерден ар кандай аралыкта жайгашкан түстүү шакекчелерди пайда кылат. Ошол шакекчелер түсү боюнча аралашма курамындагы тигил же бул компонент аныкталат. Бул анализди колдонуп 50 мм3 тамчыдан 0,1-0,001 мкг затты табууга болот. Кагаздагы тактар же шакекчелер коюулугу боюнча зат концентрациясын болжол менен аныктайт. Бул метод Н.А. Тананаев тарабынан иштелип чыккан да, көбүнчө экспресстик анализде колдонулат.

Колдонулган адабияттар
 Химия: Энциклопедиялык окуу куралы/Мамлекеттик тил жана энциклопедия борбору, 2004. - 422 б. ISBN 9967-14-021-6
 Химия